text: 
  " Henning Dyremose er vores mand. Han er dygtig og sympatisk, men om
   han er finansminister, eller det er Mogens Lykketoft fra 
  Socialdemokratiet, svarer til forskellen mellem en Hof og en Tuborg. 
  De har forskellig etikette, men indholdet kommer fra samme keddel.
  
  Vi har hidtil støttet Schlüter og vil fortsat gøre det. Vi vil 
  hellere have borgerlige regeringer end socialdemokratiske, men 
  KV-regeringen regerer helt på Socialdemokratiets nåde. Vi har derfor få
   stærke følelser specielt forbundet med at holde liv i den nuværende 
  regering, " siger Fremskridtspartiets gruppeformand, Aage Brusgaard.
  
  I den situation, hvor Schlüter vælger at gå, vil Aage Brusgaard ikke 
  pege på Dyremose:
  
  " Sandsynligvis vil vi henholde os til en tidligere beslutning om, at
   vi altid peger på lederen af det største borgerlige parti.
  
  SKARPERE PROFIL
  
  Men industriminister Anne Birgitte Lundholt kunne da være en mulighed. 
  Hun har gode holdninger, er flittig og ordholdende. Hun kunne være en
   fin chef for en kommende borgerlig regering, der dermed ville få en
   langt skarpere profil, " siger Aage Brusgaard.
  
  
  
  